ബത്തേരി അര്ബന് സഹകരണ ബാങ്ക് കോഴ ആരോപണം, രണ്ട് നേതാക്കളെ സസ്പെന്ഡ് ചെയ്ത് കോണ്ഗ്രസ് ബത്തേരി: സുല്ത്താന് ബത്തേരി അര്ബന് സഹകരണ ബാങ്ക് കോഴ വിവാദത്തില് ആരോപണവിധേയരായ നേതാക്കള്ക്കെതിരെ നടപടിയെടുത്ത് കോണ്ഗ്രസ്. മുന് ഡിസിസി ട്രഷറര് കെ.കെ. ഗോപിനാഥന്, ബാങ്ക് ഭരണ സമിതി ചെയര്മാന് സണ്ണി ജോര്ജ്ജ് എന്നിവരെയാണ് കെപിസിസി പ്രസിഡന്റ് കെ സുധാകരന് സസ്പെന്റ് ചെയ്തത്. ഡിസിസി നിയോഗിച്ച അന്വേഷണ കമ്മീഷന് റിപ്പോര്ട്ടിന്റെ അടിസ്ഥാനത്തില് ആറ് മാസത്തേക്കാണ് സസ്പെന്ഷന്. സുല്ത്താന് ബത്തേരി അര്ബന് സഹകരണ ബാങ്കിലെ പ്യൂണ്, വാച്ച്മാന് തസ്തികളിലേക്കുള്ള നിയമനത്തിന് യുഡിഎഫ് ഭരണസമിതി രണ്ട് കോടിയിലേറെ രൂപ കൈകൂലി വാങ്ങിയെന്നാണ് കോണ്ഗ്രസിനുള്ളില് ഉയര്ന്നുവന്ന പരാതി. പ്യൂണ് തസ്തികയിലേക്ക് 40 ലക്ഷം വീതവും വാച്ച്മാന് തസ്തികയിലേക്ക് 30 മുതല് 35 ലക്ഷം രൂപയും കൈകൂലി വാങ്ങിയെന്നാണ് ആക്ഷേപം. ആരോപണങ്ങള് വയനാട് ജില്ല കോണ്ഗ്രസ് കമ്മിറ്റി നിയോഗിച്ച മൂന്നംഗ സമിതി അന്വേഷിച്ച ശേഷമാണ് സംസ്ഥാന അധ്യക്ഷന് നടപടിയെടുത്തത്.